B4-1128, 1183, 1185, 1187 ja 1195/95

Päätöslauselma kalastussopimuksesta Marokon kanssa

Euroopan parlamentti, joka

- ottaa huomioon Euroopan yhteisön ja Marokon kuningaskunnan välisen kalastussopimuksen, jonka voimassaolo päättyi 30. huhtikuuta 1995,

- ottaa huomioon 28. lokakuuta 1994 (( EYVL C 323, 21.11.1994, s. 505)) kalastussopimuksesta Marokon kanssa ja 13. heinäkuuta 1995 (( Kyseisen päivän PK, osa II, kohta 4.)) Euroopan unionin ja Marokon kuningaskunnan välisestä kalastussopimuksesta antamansa päätöslauselmat,

A. ottaa huomioon Euroopan unionin halukkuuden saada mahdollisimman pian aikaan hyvä kalastussopimus, joka on kyseisillä vesillä perinteisesti kalastaneen yhteisön kalastuslaivaston etujen mukainen,

B. ottaa huomioon neuvottelujen keskeytymisen, jota komission oli esitettävä 28. elokuuta 1995 Marokon valtuuskunnan neuvotteluhaluttomuuden vuoksi,

C. ottaa huomioon kalastuksesta vastaavan komission jäsenen äskettäisen vierailun Marokon kuningaskuntaan,

D. ottaa huomioon, että tämä on tärkein Euroopan unionin kalastussopimuksista johtuen sen vaikutusten alaisten yhteisön alusten suuresta määrästä, mahdollisten kalansaaliiden suuruudesta sekä kalastajien ja alan muiden työntekijöiden määrästä ja kalanjalostusteollisuuden tärkeydestä, joista riippuu sen taloudellinen ja sosiaalinen vaikutus Kanariansaarten, Andalusian, Galician ja Algarven alueilla, ja että pelkästään Espanjassa se vaikuttaa suoraan 680 aluksen ja 12 000 työpaikan sekä välillisesti 60 000 muun työpaikan tulevaisuuteen,

E. ottaa huomioon, että Euroopan unionin ja Marokon välisen kalastussopimuksen jatkaminen on erittäin tärkeää taloudellisen toiminnan ylläpitämiseksi alueilla, joita työttömyys Euroopan unionin alueella eniten koettelee ja joille on aiheutunut kielteisiä seurauksia hedelmä- ja vihannesalalla Marokolle annettujen myönnytysten vuoksi,

F. ottaa huomioon, että Cannesin Eurooppa-neuvoston päätökset rahoituksen lisäämisestä Välimeren alueen kolmansille maille tarjoavat Marokolle erinomaiset rahoitusnäkymät Barcelonassa 27. - 28. marraskuuta 1995 pidettävän Euro-Välimeri-konferenssin edellä.

1. Kehottaa painokkaasti komissiota aloittamaan EU:n ja Marokon välistä kalastussopimusta koskevan seitsemännen neuvottelukierroksen, jonka tavoitteena on saavuttaa tyydyttävä, kyseisen alan etujen mukainen kalastussopimus niin pian kuin mahdollista;

2. Korostaa, että on tärkeää pysyä parlamentin, neuvoston ja komission vakaassa kannassa yhteisön laivaston etujen puolustamiseksi, kuten EU:n neuvottelijat ovat eri neuvottelukierroksilla tehneet;

3. Toivoo, että kalastuksesta vastaavan komission jäsenen ja Marokon korkeimman johdon äskettäisten kokousten seurauksena Marokon neuvottelijat joustavat kannastaan seitsemännellä neuvottelukierroksella ja mahdollistavat tyydyttävän kalastussopimuksen tekemisen pikaisesti;

4. Vahvistaa, että jos komissio havaitsee edellisillä neuvottelukierroksilla ilmenneiden ongelmien jatkuvan seitsemännellä neuvottelukierroksella, sen olisi keskeytettävä assosiointisopimuksesta Marokon kanssa samanaikaisesti käytävät neuvottelut;

5. Pyytää komissiota siinä tapauksessa, että se saa aikaan tyydyttävän kalastussopimuksen, konsolidoimaan sen assosiointisopimuksessa;

6. Pyytää haitallisia seurauksia kokeneiden maiden ja alueiden hallituksia ilmoittamaan mahdollisimman nopeasti arvioidut taloudelliset menetykset kalastusalalla ja muilla siihen liittyvillä aloilla sekä tarvittaessa antamaan ennakolta rahoituksen tukiohjelmille ja -toimenpiteille, sanotun kuitenkaan rajoittamatta myöhempää takaisinmaksua yhteisön talousarviosta;

7. Katsoo, että rakennerahastoista olisi annettava huomattavaa tukea kalastusalan mukauttamiseksi, ja muistuttaa neuvottelijoita tarpeesta ylläpitää työllisyyttä ja taloudellista toimintaa alueilla, joita ongelma suoranaisesti koskee, ja korostaa samalla EU:n yhteistyötä kaivattavan tässä asiassa, jos kalastuslaivastoa on tarpeen mukauttaa asianomaisilla alueilla;

8. Katsoo, että sopimuksen puuttumisesta tähän mennessä aiheutuneiden taloudellisten menetysten laajuuden vuoksi on tarpeen luoda ja rahoittaa erityisiä tukiohjelmia KOR:n ja PESCA-aloitteen lisäksi, jotka ovat selvästi osoittautuneet riittämättömiksi;

9. Katsoo, että määrärahat, jotka vuoden 1995 EY:n talousarviossa on otettu kohtaan «Kansainväliset kalastussopimukset», josta on tarkoitus rahoittaa Marokon kuningaskunnalle myönnettävät taloudelliset korvaukset ja joita ei ole tähän mennessä käytetty kalastussopimuksen puuttumisen vuoksi, olisi otettava käyttöön satamassa seisomisen vuoksi vaikeuksiin joutuneen laivaston hyväksi toteutettavien tukitoimenpiteiden ja -ohjelmien rahoittamiseksi; pyytää tässä yhteydessä komissiota antamaan esityksen täydentävästä ja korjaavasta lisätalousarviosta, jossa muutettaisiin budjettikohtaan liitettyjä selvitysosia ja laajennetaisiin käyttömahdollisuuksia rahoitusnäkymien saman kategorian sisällä;

10. Korostaa, että on toimittava mahdollisimman nopeasti komission ehdottaman 40 milj. ecun hallinnoimiseksi, jotka on tarkoitettu EU:n ja Marokon välistä kalastussopimusta koskevien neuvottelujen ollessa tässä vaiheessa satamissa seisovien alusten avustamiseen, jotta vaikeuksiin joutuneet osapuolet pääsisivät viipymättä osallisiksi avusta;

11. Pyytää komissiota arvioimaan kiireellisesti kalavarat, joiden voidaan realistisesti olettaa olevan Euroopan unionin alusten saatavilla ensi vuosikymmenellä sekä yhteisön kalastusvyöhykkeellä että kolmansien maiden lainkäyttövallan alaisilla vesillä ja avomerellä;

12. Pyytää, että laadittaisiin kokonaisarvio kansainvälisistä kalastussopimuksista, joita Euroopan unioni on tehnyt kolmansien maiden kanssa, erityisesti koska niiden osuus EU:n kokonaistalousarviosta kalastusalalle on merkittävä (30 %);

13. Kehottaa puhemiestään välittämään tämän päätöslauselman komissiolle, neuvostolle ja Marokon hallitukselle.